
                                                                   Λευκάδα,  27/07/2026    

                          ΔΕΛΤΙΟ ΤΥΠΟΥ
Με αφορμή το πρόσφατο δελτίο τύπου του Βουλευτή Λευκάδας & Υφυπουργού Αγροτικής Ανάπτυξης & Τροφίμων κ. Θανάση Καββαδά με τίτλο :  «Συνάντηση στο Υπουργείο Ναυτιλίας για την άδεια λειτουργίας του Καταφυγίου Τουριστικών Σκαφών Νυδριού – Επικείμενη προκήρυξη για την ενίσχυση του Λιμενικού Σώματος (21 Ιουλίου 2026)», το Δημοτικό Λιμενικό Ταμείο Λευκάδας, δηλώνει τα εξής   

Η υπευθυνότητα, η συνέπεια και η αμεσότητα είναι χαρακτηριστικά της σημερινής λειτουργίας του Δημοτικού Λιμενικού Ταμείου Λευκάδας (Δ.Λ.Τ.Λ) και όχι ο περιστασιακός τρόπος διαχείρισης για τη δημιουργία εντυπώσεων.

Προς αποφυγή τυχόν ελλιπούς ενημέρωσης και διαστρέβλωσης της πληροφόρησης των ενδιαφερομένων, η Διοίκηση και ο Πρόεδρος του Δημοτικού Λιμενικού Ταμείου Λευκάδας, κ. Ξενοφών Βεργίνης ακολούθησαν όλες τις προβλεπόμενες και αναγκαίες ενέργειες που αφορούν την υποβολή φακέλου για την έκδοση άδειας του Καταφυγίου Τουριστικών Σκαφών στο Νυδρί Λευκάδας.
Συγκεκριμένα, οι διαδικασίες που ακολουθήθηκαν από τη Διοίκηση του Δημοτικού Λιμενικού Ταμείου Λευκάδας ήταν χρονοβόρες και πολύπλοκες, μιας και δεν υπήρχε συγκεκριμένο θεσμικό πλαίσιο ένταξης του Καταφυγίου, καθώς διαπιστώθηκε ότι για το ανωτέρω θέμα υπήρχε νομοθετικό κενό.

Ο Πρόεδρος, ενημέρωσε  κατ’ επανάληψη τόσο το Δημοτικό Λιμενικό Ταμείο Λευκάδας και το Δημοτικό Συμβούλιο όσο και δημόσια τους ενδιαφερόμενους ότι όταν ετοιμάστηκε ο βασικός φάκελος για αδειοδότηση, δεν είχε ξεκαθαρισθεί από τη Διοίκηση σε ποιο από τα δύο Υπουργεία, Ναυτιλίας ή Τουρισμού, έπρεπε να υποβληθεί. Μετά από πολλές συναντήσεις και συζητήσεις η Διοίκηση απεφάσισε τελικά ο φάκελος να υποβληθεί στο Υπουργείο Ναυτιλίας, στο οποίο όμως δεν υπήρχε η αναγκαία θεσμική υποδομή. Εκεί, χρειάστηκε πολύς χρόνος συνεργασίας του κ. Ξενοφώντα Βεργίνη με τον Υφυπουργό κ. Στέφανο Γκίκα και τον Γενικό Γραμματέα κ. Ευάγγελο Κυριαζόπουλο, προκειμένου να δημιουργηθεί η απαραίτητη νομική και διαχειριστική υποδομή στο Υπουργείο Ναυτιλίας & Νησιωτικής Πολιτικής (ΥΝΑΝΠ).

Κατόπιν, πολλών διαδικασιών που απαίτησαν σημαντικό χρόνο στις 17/12/2025 εκδόθηκε Προεδρικό Διάταγμα (ΦΕΚ 234Α) περί τροποποίησης του Οργανισμού του Υπουργείου, με το οποίο συστάθηκε «Τμήμα Τουριστικών Λιμένων» στη Διεύθυνση Λιμενικών και Κτιριακών Υποδομών στο (ΥΝΑΝΠ). Εδώ, αξίζει να σημειωθεί ότι, χάριν της πολιτικής του Δημοτικού Λιμενικού Ταμείου Λευκάδας, μαζί με την αδειοδότηση του Τουριστικού Καταφυγίου Σκαφών στο Νυδρί, αδειοδοτήθηκαν και δύο άλλα τουριστικά καταφύγια στην Ελλάδα. Το Φεβρουάριο του 2026, τοποθετήθηκε ως Προϊσταμένη η κυρία Βασιλική Σωτηρίου, με τη βοήθεια της οποίας ετοιμάσαμε το φάκελο. 

Για τη τελική ολοκλήρωση του φακέλου και την έκδοση της αδειοδότησης λειτουργίας του Τουριστικού Καταφυγίου Σκαφών στο Νυδρί, εκκρεμεί βεβαίωση – υπεύθυνη δήλωση μηχανικού από τον φορέα υλοποίησης και επίβλεψης του ανωτέρω έργου, που  είναι η Περιφέρεια Ιονίων Νήσων – Περιφερειακή Ενότητα Λευκάδας. 

Στην Περιφερειακή Ενότητα Λευκάδας έχουν υποβληθεί τα με αριθμ. :
Α) 1085/22-05-2026,
Β) 3125.9/  4956/2026/13-07-2026, 
Γ)1552/14-07-2026 και 
Δ)1632/22-07-2026 διαλαμβανόμενα έγγραφα, που αντιστοιχούν στους αύξοντες αριθμούς του Παραρτήματος που ακολουθεί (25, 30,31 και 32 αντίστοιχα), και τα οποία  διαβιβάστηκαν στη Διεύθυνση Τεχνικών Έργων Π.Ε. Λευκάδας, φορέα υλοποίησης του Καταφυγίου Τουριστικών Σκαφών στο Νυδρί Λευκάδας.  
Εν κατακλείδι και όπως προαναφέραμε οι διαδικασίες που ακολουθήθηκαν από τη Διοίκηση και τον Πρόεδρο του Δημοτικού Λιμενικού Ταμείου Λευκάδας κ. Ξενοφώντα Βεργίνη (και οι οποίες αναφέρονται χρονολογικά και αναλυτικά στο Παράρτημα, που ακολουθεί) ήταν άμεσες, λεπτομερείς  και με πιστότητα. Διαδικασίες, που κινήθηκαν προς τη σωστή κατεύθυνση με στόχο και σκοπό να φέρουν το   επιθυμητό αποτέλεσμα για το Δημοτικό Λιμενικό Ταμείο Λευκάδας, τους κατοίκους, τους επαγγελματίες και τους επισκέπτες του Νυδριού και γενικότερα για ολόκληρη την κοινωνία της Λευκάδας και του Μεγανησίου.    
Ακολουθεί το σχετικό Παράρτημα

                             Από το Δημοτικό Λιμενικό Ταμείο Λευκάδας
